Clash in Paris

**Clash in Paris** היה אחד מאירועי השלם וצפה של ארגון ההיאבקות האמריקאי, ה-WWE, ששודר בנטפליקס באופן בין-לאומי ובשירות הזרמת המדיה Peacock ברחבי ארצות הברית. האירוע כלל את שני המותגים (Raw וסמאקדאון) ונערך ב-31 באוגוסט 2025 בארנת פריז לה דפנס שבנאנטר, צרפת. אירוע זה היה אירוע השלם וצפה השני אשר התקיים בצרפת לאחר באקלאש במאי 2024 והראשון במטרופולין של פריז.

שישה קרבות התנהלו באירוע. בקרב המרכזי, סת' רולינס ניצח את CM פאנק, ג'יי אוסו ו-LA נייט בקרב מרובע ושמר על אליפות העולם במשקל כבד. עוד ברשימת הקרבות, ג'ון סינה ניצח את לוגאן פול, כשבקרב הפותח, רומן ריינס ניצח את ברונסון ריד.

## הפקה
### רקע

בעקבות ההצלחה המסחרית של האירוע באקלאש במאי 2024, שהיה אירוע השלם וצפה הראשון של הארגון, שנערך בצרפת, נשיא ה-WWE, ניק חאן הכריז ב-16 בינואר 2025, באירוע בלאס וגאס, נבדה, כי הארגון יחזור לצרפת לאירוע שלם וצפה נוסף בהמשך השנה. ב-29 בינואר, ה-WWE הכריז רשמית בערוץ היוטיוב ובאתר האינטרנט שלו כי יחזרו לצרפת ביום ראשון, 31 באוגוסט 2025, לאירוע בשם Clash in Paris, שייערך בארנת פריז לה דפנס בנאנטר ויהווה את האירוע הראשון של הארגון במטרופולין של פריז. בנוסף, הוכרז כי פרק התוכנית *Raw* של יום שני, 1 בספטמבר, ישודר גם הוא מאותו המיקום.

### עלילות

האירוע כלל קרבות שנבעו מעלילות מתוסרטות גם מ-Raw וגם מסמאקדאון.

באירוע כסף בבנק ב-7 ביוני, צמד הנבלים, אלוף ה-WWE הבלתי מעורער, ג'ון סינה ולוגאן פול שיתפו יחדיו פעולה בקרב זוגות מול קודי רודס וג'יי אוסו, אך השניים הפסידו. ב-8 באוגוסט בפרק של התוכנית *סמאקדאון*, לאחר שחזר לדמות הטובה שבוע קודם לכן, סינה שיתף מחשבות על הקריירה שלו ולאחר מכן הציב אתגר פתוח, כשלוגאן פול נענה אליו בחיוב. לאחר חילופי דברים, סינה הביע עניין להתמודד מול פול באותו ערב, אך האחרון סירב לכך ובמקום זאת איתגר את סינה לקרב באירוע Clash in Paris, אתגר אותו סינה קיבל.

ביוני, סת' רולינס פתח בפיוד עם LA נייט, כששניהם התחרו בקרב הסולם המסורתי של כסף בבנק באירוע כסף בבנק ובו רולינס ניצח וכתוצאה מכך זכה במזוודה לאחר שחברי קבוצתו – ברון ברייקר וברונסון ריד התערבו. נייט ורולינס המשיכו בעימות שלהם, שהוביל לקרב יחידים באירוע Saturday Night’s Main Event XL, בו נייט ניצח לאחר שרולינס נפצע בברכו לכאורה. לאחר מכן, ברייקר השתתף בקרב גונטלט לקביעת הטוען מספר אחת לאליפות העולם במשקל כבד באירוע סאמרסלאם. במהלך הקרב, ברייקר הדיח את כל המתחרים, כולל נייט וג'יי אוסו, שגם לו היו עימותים עם קבוצת רולינס מאז רסלמניה 41. עם זאת, ברייקר הודח על ידי יריבו הוותיק של רולינס, CM פאנק, שבעקבות ניצחונו זכה בהזדמנות לקרב על האליפות. בלילה הראשון של האירוע סאמרסלאם, אוסו ביחד עם בן דודו, רומן ריינס ניצחו את ברייקר וריד בקרב זוגות, כשבקרב המרכזי של אותו הערב, פאנק זכה באליפות העולם במשקל כבד לאחר ניצחון על גונתר; לעומת זאת, כעבור חמש דקות מזכייתו, רולינס הופיע וחשף שזייף את פציעת הברך אותה ספג, ואף פדה את מזוודת כסף בבנק שלו על פאנק כדי לזכות באליפות בפעם השנייה בקריירה. בפרק העוקב של התוכנית *Raw*, נחשף ששם קבוצתו של רולינס הוא The Vision (שפירושו: "החזון"), כשבהמשך הערב נייט התמודד מול רולינס על התואר בהתניה שלפיה ברייקר וריד הורחקו מזירת הקרב, מנגד, קרב זה הסתיים בניצחון של רולינס כתוצאה מפסילה לאחר שפאנק תקף אותו. לאחר מכן, קבוצת The Vision השיגה שליטה על פאנק ונייט. בפרק הבא בתוכנית, פאנק ונייט ניצחו את ברייקר וריד כתוצאה מפסילה לאחר שרולינס תקף את פאנק. אז, הופיע אוסו, כשאיזן את מאזן הכוחות על ידי מתן עזרה לנייט ולפאנק, ופתח בעימות פיזי עם הקבוצה של רולינס. הג'נרל מנג'ר של Raw, אדם פירס, הכריז לאחר מכן שרולינס יגן על האליפות מול פאנק, נייט ואוסו בקרב מרובע באירוע Clash in Paris.

ב-26 במאי בפרק של התוכנית *Raw*, לאחר שרוסב ניצח את אקירה טוזאווה, רוסב המשיך לתקוף את טוזאווה, כאשר שיימוס הגיע לזירה ונחלץ לעזרתו. שלושה שבועות לאחר מכן, רוסב ושיימוס השתתפו בקרב מוקדמות מרובע לטורניר מלך הזירה, אך אף אחד מהם לא ניצח. לאחר מכן, הם התמודדו זה מול זה ב-30 ביוני, בקרב שבו רוסב יצא עם ידו על העליונה, כשלאחר מכן נערך קרב חוזר בין השניים ב-21 ביולי, שבו שיימוס הפעם היה בצד המנצח. קרב שלישי בין השניים התקיים ב-4 באוגוסט, שהסתיים בספירת חוץ כפולה. שבועיים לאחר מכן לאחר עימותים חוזרים ונשנים ביניהם, הודיע הג'נרל מנג'ר של Raw, אדם פירס, כי שיימוס ורוסב יתמודדו בקרב גוד אול פאשיונד דוניברוק באירוע Clash in Paris.

באירוע סדרת ההישרדות: WarGames, שנערך ב-30 בנובמבר 2024, רומן ריינס וברונסון ריד היו חלק מקרב ה-WarGames, שבו קבוצתו של ריינס ניצחה את קבוצתו של ריד. לאחר הקרב, ריד נעדר עקב פציעה שספג במהלך הקרב, בעוד שריינס המשיך להתחרות והגיע לקרב המרכזי של הלילה הראשון של רסלמניה 41 ב-19 באפריל 2025, שבו ריינס הפסיד לסת' רולינס בקרב משולש אשר כלל בנוסף את CM פאנק, לאחר שפול היימן בגד בריינס ובפאנק. יומיים לאחר מכן בפרק של התוכנית *Raw*, ברון ברייקר הצטרף לברית של רולינס והיימן, כשתקף את ריינס, דבר שהשבית אותו לזמן בלתי מוגבל. באירוע Saturday Night's Main Event XXXIX, ריד גויס אף הוא לקבוצתו של רולינס. ריינס חזר ב-14 ביולי בפרק של התוכנית *Raw*, כשעזר לפאנק ולבן דודו, ג'יי אוסו מתקיפה של ריד וברייקר לאחר קרב הזוגות ביניהם. ריינס ואוסו ניצחו את ריד וברייקר בקרב זוגות בלילה הראשון של סאמרסלאם. יומיים לאחר מכן בפרק של התוכנית *Raw*, ריינס הותקף באכזריות על ידי קבוצתו של רולינס, שכעת נקראה בשם The Vision (שפירושה: "החזון"), כאשר ריד גנב את נעליו של ריינס לאחר התקיפה, מעשה שעשה גם כמה שבועות קודם לכן. שבועיים לאחר מכן ב-18 באוגוסט, ניסו ריד ורולינס להתערב בקרב חוקי אקסטרים בין אוסו לברייקר, לעומת זאת, ריינס הפריע להם במעשם ועזר לאוסו לנצח את ברייקר. לאחר מכן, ריינס איתגר את ריד לקרב יחידים באירוע Clash in Paris, אתגר אליו ריד נענה בחיוב. קרב זה אושר רשמית על ידי הג'נרל מנג'ר Raw, אדם פירס.

ב-4 באוגוסט בפרק של התוכנית *Raw*, בקי לינץ' התרברבה בנוגע להגנה המוצלחת שלה על אליפות הנשים הבין-יבשתית של ה-WWE באירוע סאמרסלאם, לפני שנקטעה על ידי חברת היכל התהילה, ניקי בלה, שכינתה את לינץ' "אכזבה". לאחר חילופי דברים בין השתיים, לינץ' הכתה את בלה בעזרת אגרוף. שבועיים לאחר מכן, לינץ' הצליחה להגן על התואר מול נטליה, שלקחה ללב את חוסר הכבוד של לינץ' כלפי בלה. לאחר הקרב, לינץ' תקפה את נטליה, אך בלה הגיעה והרחיקה את האלופה מן הזירה. בפרק הבא, בלה ולינץ' התעמתו מילולית פעם נוספת, כאשר הפעם בלה איתגרה את לינץ' לקרב על התואר שלה. לינץ' סירבה תחילה, אך לבסוף הסכימה להגן על התואר מול בלה באירוע Clash in Paris.

ב-11 ביולי בפרק של התוכנית *סמאקדאון*, קבוצת The Wyatt Sicks (דקסטר לומיס וג'ו גייסי) ניצחה את הסטריט פרופיטס (אנג'לו דוקינס ומונטז פורד) וזכתה באליפות הזוגות של ה-WWE. לאחר מכן, דוקינס ופורד נשבעו להשיב לעצמם את האליפות, והם התמודדו בקרב TLC: שולחנות, סולמות וכיסאות משושה על התואר בלילה השני של האירוע סאמרסלאם, שבו The Wyatt Sicks שמרו על חגורות האליפות. בפרקים הבאים של סמאקדאון, גם הצמד Melo Don't Miz (כרמלו הייס והמיז) וגם הסטריט פרופיטס ניצחו בקרבות הזוגות שלהם, בהתאמה; הדבר הוביל לקרב בין הצמדים ב-29 באוגוסט, שבו הצמד המנצח קיבל הזדמנות לקרב על אליפות הזוגות. במהלך הקרב, The Wyatt Sicks (לומיס, גייסי, הדוד האודי, אריק רואן וניקי קרוס) הסיחו את דעתו של המיז, דבר שאיפשר לסטריט פרופיטס לנצח בקרב ולאתגר את לומיס וגייסי לקרב על חגורות האליפות באירוע Clash in Paris.

#### קרב מבוטל

באירוע אבולושן, סטפני ואקר מהמותג Raw זכתה בקרב באטל רויאל אשר העניק לה קרב על אליפות נשים לבחירתה באירוע Clash in Paris. לילה לאחר מכן בפרק של התוכנית *Raw*, אושר שהקרב שלה יהיה על אליפות הנשים העולמית. חודש לאחר מכן, במסגרת האירוע סאמרסלאם, נעמי שמרה על התואר, ובכך אושר באופן רשמי שנעמי תגן על אליפות הנשים העולמית מול סטפני ואקר ב-Clash in Paris. לעומת זאת, ב-18 באוגוסט בפרק של התוכנית *Raw*, נעמי נאלצה לוותר על התואר עקב יציאה לחופשת לידה, לאחר שהכריזה כי היא בהריון עם ילדה הראשון. שבוע לאחר מכן הודיע הג'נרל מנג'ר של Raw, אדם פירס, כי קרב על האליפות הפנויה לא יתקיים באירוע Clash in Paris. במקום זאת, ואקר תתמודד מול יריבה שתוכרז במועד מאוחר יותר אשר יקבע את האלופה החדשה, עוד הוסיף כי יחשוף את היריבה בשבוע שלאחר מכן. יריבתה של ואקר על התואר הפנוי הייתה איאו וקרב בין השתיים נקבע לאירוע רסלפלוזה.

## אירוע

#### קרבות מקדימים

האירוע נפתח בקרב בין רומן ריינס לברונסון ריד (שלווה לקרב על ידי פול היימן). בתחילת הקרב, ריינס ניסה לבצע על ריד את מהלך הסמואן דרופ, אך הוא קרס תחת משקלו. בזמן שריד התרברב בכך שבחזקתו נמצאות הנעליים של ריינס אותן גנב ממנו, ריינס ביצע עליו את מהלך הקלוזליין שהעיף אותו מעבר לחבל הזירה העליון. כשריינס ניסה לבצע את מהלך אגרוף הסופרמן, ריד הפך זאת למהלך הדת' ואלי דרייבר. ברגעי הסיום של הקרב, כשריינס עלה לחבל העליון, ריינס עצר אותו עם מהלך אגרוף הסופרמן ואז ביצע עליו את מהלך הסמואן דרופ מהחבל האמצעי. לאחר מכן, ריינס התקדם וניצח בקרב לאחר שביצע עליו את מהלך הספיר. לאחר הקרב, היימן החזיר את הנעליים לריינס, אך ריינס לא הסתפק בכך וביצע עליו את חניקת הגיליוטינה. ברייקר הגיע וביצע עליו את מהלך הספיר דרך שולחן השדרנים. כשריינס ניסה לחזור אל מאחורי הקלעים, ברייקר ביצע מהלך ספיר נוסף. ריד ביצע על ריינס שני מהלכי צונאמי רצופים, עד שג'יי אוסו הופיע. השניים הדפו את הגעת אוסו עם מהלך ספיר נוסף וצונאמי שלישי על ריינס.

בקטע מאחורי הקלעים, הג'נרל מנג'ר של Raw, אדם פירס הרחיק את ברון ברייקר וברונסון ריד ממתחם הזירה לקרב על אליפות העולם במשקל כבד ובמידה שאם יתערבו, הם יושהו ללא הגבלת זמן.

אז, The Wyatt Sicks (דקסטר לומיס וג'ו גייסי) (שלוו לקרב על ידי הדוד האודי, אריק רואן וניקי קרוס) הגנו על אליפות הזוגות של ה-WWE נגד הסטריט פרופיטס (אנג'לו דוקינס ומונטז פורד) (שלוו לקרב על ידי בי-פאב). בסיום, בזמן שדעתו של השופט הוסחה, האודי ביצע על פורד את מהלך האחות אביגיל מחוץ לזירה. בפנים, גייסי ולומיס ביצעו על פורד את מהלך ה-Plague, שהספיק להם על מנת לרשום הגנה מוצלחת על חגורות האליפות.

בקרב שבא לאחר מכן, בקי לינץ' הגנה על אליפות הנשים הבין-יבשתית נגד ניקי בלה. במהלך הקרב, בלה ביצעה על לינץ' את מהלך הבלה באסטר על מדרגות הזירה. בתוך הזירה, בלה ביצעה את המהלך של לינץ' על האחרונה, המנהנדל סלאם, שלא הספיק לה כדי לנצח. בסיום, כשבלה ניסתה לבצע את מהלך ההכנעה של אלופת הנשים, ה-Dis-arm-her, לינץ' הפכה את זה למהלך הצמדה פשוט שהספיק לה כדי לשמור על התואר.

בקרב הרביעי, רוסב התמודד מול שיימוס בקרב גוד אול פאשיונד דוניברוק. לאורך כל הקרב, רוסב ושיימוס הכו אחד את השני בעזרת מקלות איריים, מקלות קנדו, מדרגות זירה וחביות ויסקי. שיימוס ביצע על רוסב את מהלך ה-White Noise מחבית ויסקי על שולחנות, כשלאחר מכן ביצע את מהלך הברוג קיק בתוך הזירה שהוביל לספירה כמעט מוצלחת. לאחר שרוסב הצליף בשיימוס עם מקל אירי על גבו, הוא שבר את המקל לשניים וביצע על שיימוס את מהלך ההכנעה שלו, ה-Accolade בעוד המקל תקוע בין שיניו של שיימוס, דבר שאילץ את שיימוס להיכנע.

בקרב הלפני אחרון, ג'ון סינה התמודד מול לוגאן פול. סינה ניסה לבצע על פול את מהלך הסיום שלו, האטיטיוד אדג'סטמנט, אך פול הפך זאת למהלך הבאקשוט לריאט שהוביל לספירה כמעט מלאה. סינה הצליח לבצע את מהלך זה לאחר שהפך את ניסיון מהלך ה-Paul from Grace של פול, דבר שלא הספיק לו להשיג את הניצחון. פול ביצע על אלוף העולם לשעבר את מהלך הזיג-זג ולאחר מכן את מהלכי הסוונטון והסטנדינג מונסולט. כשפול ניסה לבצע את סדרת מהלכיו המוכרים של סינה, סינה ביצע עליו אטיטיוד אדג'סטמנט נוסף לספירה נוספת כמעט מלאה. פול ביצע את מהלכי הנוקאאוט פאנץ' וה-Paul from Grace, כששניהם לא השיגו לו את הניצחון. סינה ביצע על פול את מהלך הסטיילס קלאש (מהלך המזוהה עם AJ סטיילס), שגם הוא הסתיים בספירה כמעט מלאה. בסיום, פול ביצע על יריבו את מהלך הקרוסבאדי מהחבל האמצעי, כאשר סינה התגלגל ביחד איתו, הניף אותו על גבו וביצע שני מהלכי אטיטיוד אדג'סטמנט נוספים, שניצחו עבורו את הקרב.

#### הקרב המרכזי

בקרב המרכזי, סת' רולינס הגן על אליפות העולם במשקל כבד נגד CM פאנק, LA נייט וג'יי אוסו בקרב מרובע. בזמן שרולינס ניסה לבצע את מהלך הפיניקס ספלאש, אוסו התחמק וביצע עליו במקום את מהלך הסופרקיק ולאחר מכן את מהלך האוסו ספלאש. פאנק עצר את ניסיון ההצמדה שבא לאחר מכן ואף ביצע עליו את מהלך הסיום שלו, ה-Go To Sleep. מנגד, רולינס שבר את ניסיון ההצמדה של פאנק עם מהלך הסיום שלו, הסטומפ, אך פאנק יצא בספירת שתיים. רולינס לאחר מכן ביצע את אותו המהלך על אוסו ועל נייט מחוץ לזירה. רגעי הסיום של הקרב התנהלו כך שפאנק הדף ניסיון מהלך סטומפ נוסף של רולינס דרך כיסא, ביצע עליו את מהלך ה-GTS, אך בזמן שהיה בדרכו לבצע את אותו המהלך בפעם השנייה, בקי לינץ' (אשתו האמיתית של רולינס) הגיעה והכתה את פאנק בעזרת מכה מתחת לחגורה. רולינס ניצל זאת לטובתו והצמיד את פאנק לניצחון לאחר שביצע עליו את מהלך הסטומפ על כיסא, דבר שהקנה לו שמירה על התואר.

## תוצאות

## קישורים חיצוניים
* 

## הערות שוליים

קטגוריה:אירועי שלם וצפה של ה-WWE בשנת 2025